Venguec deth camp era vedèra; arribèren deth vaishèth es companhs deth ben proporcionat Telemac; se presentèc eth bronzinaire en tot hèr-se a vier ena man bronzinades herralhes (er enclutge, eth martèth e es ben bastides estialhes), utisi deth sòn mestièr que damb eri trabalhaue er aur; venguec tanben Minerva entà assistir ath sacrifici; e Nestòr, er ancian cavalièr, autregèc er aur, e er artesan, dempús de premanir-lo, lo vessèc ar entorn des còrnes dera vedèra entà qu’era divessa s’alegrèsse de veir tau ornament.